 TITLOS_Τ2

**ΕΙΔΙΚΗ ΥΠΗΡΕΣΙΑ ΔΙΑΧΕΙΡΙΣΗΣ**

**ΠΡΟΓΡΑΜΜΑΤΟΣ ΨΗΦΙΑΚΟΣ ΜΕΤΑΣΧΗΜΑΤΙΣΜΟΣ**

**ΜΕΘΟΔΟΛΟΓΙΑ ΑΞΙΟΛΟΓΗΣΗΣ**

**&**

**ΚΡΙΤΗΡΙΑ ΕΠΙΛΟΓΗΣ ΠΡΑΞΕΩΝ**

**ΠΡΟΓΡΑΜΜΑ**

**«ΨΗΦΙΑΚΟΣ ΜΕΤΑΣΧΗΜΑΤΙΣΜΟΣ»**

**2021-2027**

**ΠΙΝΑΚΑΣ ΠΕΡΙΕΧΟΜΕΝΩΝ**

[1. Εισαγωγή ως προς τη Διαδικασία 3](#_Toc124952636)

[1.1 Θεσμικό πλαίσιο που διέπει την επιλογή και έγκριση πράξεων 3](#_Toc124952637)

[2. Επιλογή και Έγκριση Πράξης 5](#_Toc124952638)

[2.1 Μεθοδολογία αξιολόγησης 5](#_Toc124952639)

[2.2 Αξιολόγηση προτάσεων 7](#_Toc124952640)

[2.3 Κριτήρια επιλογής πράξεων 8](#_Toc124952641)

[2.3.1 ΣΤΑΔΙΟ Α΄: Έλεγχος πληρότητας πρότασης 8](#_Toc124952642)

[2.3.2 ΣΤΑΔΙΟ Β΄: Αξιολόγηση των προτάσεων ανά ομάδα κριτηρίων 8](#_Toc124952643)

[2.4 Προσαρμογή κριτηρίων και προσδιορισμός τρόπου βαθμολόγησής τους 13](#_Toc124952644)

# Εισαγωγή ως προς τη Διαδικασία

## 1.1 Θεσμικό πλαίσιο που διέπει την επιλογή και έγκριση πράξεων

Οι αρμοδιότητες της ΔΑ όσον αφορά στην επιλογή και έγκριση πράξεων προβλέπονται στον καν. (ΕΕ) 2021/1060 ως ακολούθως:

Άρθρο 73 Επιλογή πράξεων από τη διαχειριστική αρχή

Σύμφωνα με το άρθρο 73 του καν. 2021/1060 η ΔΑ καταρτίζει και εφαρμόζει κριτήρια και διαδικασίες που δεν εισάγουν διακρίσεις, είναι διαφανή, εξασφαλίζουν την προσβασιμότητα σε άτομα με αναπηρία και σε εμποδιζόμενα άτομα, διασφαλίζουν την ισότητα των φύλων και λαμβάνουν υπόψη τον Χάρτη των Θεμελιωδών Δικαιωμάτων της Ευρωπαϊκής Ένωσης, την αρχή της βιώσιμης ανάπτυξης και την ενωσιακή πολιτική στον τομέα του περιβάλλοντος, σύμφωνα με το άρθρο 11 και την παρ. 1 του άρθρου 191 της Συνθήκης για τη Λειτουργία της Ευρωπαϊκής Ένωσης (ΣΛΕΕ).

Άρθρο 36 του ν.4914/2022

Στον ν.4914/2022 έχουν ενσωματωθεί οι απαιτήσεις του καν. (ΕΕ) 2021/1060 ειδικότερα στο άρθρο 36 «Ένταξη πράξεων στα Προγράμματα», σημειώνεται ότι:

1. Η ένταξη των πράξεων στα Προγράμματα πραγματοποιείται από τη Διαχειριστική Αρχή, κατόπιν αξιολόγησης και επιλογής των υποβληθεισών προτάσεων, σύμφωνα με τη μεθοδολογία και τα κριτήρια που εγκρίνονται από την Επιτροπή Παρακολούθησης.

2. Τα κριτήρια και οι διαδικασίες που εφαρμόζονται δεν εισάγουν διακρίσεις, είναι διαφανή, εξασφαλίζουν την προσβασιμότηταστα άτομα με αναπηρία και στα εμποδιζόμενα άτομα, διασφαλίζουν την ισότητα των φύλων και λαμβάνουν υπόψη τον Χάρτη των Θεμελιωδών Δικαιωμάτων της Ευρωπαϊκής Ένωσης, την αρχή της βιώσιμης ανάπτυξης και την ενωσιακή πολιτική στον τομέα του περιβάλλοντος, σύμφωνα με το άρθρο 11 και την παρ. 1 του άρθρου 191 της Συνθήκης για τη Λειτουργία της Ευρωπαϊκής Ένωσης. Τα κριτήρια και οι διαδικασίες εξασφαλίζουν ότι οι πράξεις που πρόκειται να επιλεγούν ιεραρχούνται, με στόχο να μεγιστοποιηθεί η συμβολή της ενωσιακής χρηματοδότησης στην επίτευξη των στόχων του Προγράμματος.

3. Κατά την επιλογή των πράξεων:

α) Διασφαλίζεται ότι οι επιλεγείσες πράξεις συνάδουν με το Πρόγραμμα, συμβάλλουν αποτελεσματικά στην επίτευξη των ειδικών του στόχων, εμπίπτουν στο πεδίο εφαρμογής του συγκεκριμένου Ταμείου και εντάσσονται σε έναν τύπο παρέμβασης,

β) διασφαλίζεται ότι οι επιλεγείσες πράξεις, οι οποίες εμπίπτουν στο πεδίο εφαρμογής ενός αναγκαίου πρόσφορου όρου, συνάδουν με τις αντίστοιχες στρατηγικές και τα έγγραφα προγραμματισμού που έχουν καθοριστεί με στόχο την πλήρωση του εν λόγω αναγκαίου πρόσφορου όρου,

γ) διασφαλίζεται ότι οι επιλεγείσες πράξεις αντιπροσωπεύουν τη βέλτιστη σχέση μεταξύ του ποσού της στήριξης, των δραστηριοτήτων που αναλαμβάνονται και της επίτευξης των στόχων,

δ) διασφαλίζεται ότι οι επιλεγείσες πράξεις που εμπίπτουν στο πεδίο εφαρμογής της Οδηγίας 2011/92/ΕΕ του Ευρωπαϊκού Κοινοβουλίου και του Συμβουλίου της 13ης Δεκεμβρίου 2011 για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον (L 26) υπόκεινται σε εκτίμηση περιβαλλοντικών επιπτώσεων ή σε διαδικασία ελέγχου και ότι έχει ληφθεί δεόντως υπόψη η αξιολόγηση εναλλακτικών λύσεων, βάσει των απαιτήσεων της εν λόγω Οδηγίας και του ν. 4014/2011 (Α΄ 209) για την περιβαλλοντική αδειοδότηση έργων και δραστηριοτήτων,

ε) επαληθεύεται ότι, όταν οι πράξεις έχουν ξεκινήσει πριν από την υποβολή αίτησης για χρηματοδότηση στη Διαχειριστική Αρχή, τηρείται το εφαρμοστέο δίκαιο,

στ) διασφαλίζεται ότι οι πράξεις δεν περιλαμβάνουν δραστηριότητες οι οποίες αποτελούσαν τμήμα πράξης που αποτελεί αντικείμενο μετεγκατάστασης, σύμφωνα με το άρθρο 66 του Κανονισμού ή οι οποίες θα συνιστούσαν μεταφορά παραγωγικής δραστηριότητας σύμφωνα με το στοιχείο α) της παρ. 1 του άρθρου 65 του Κανονισμού,

ζ) διασφαλίζεται ότι οι επιλεγείσες πράξεις δεν επηρεάζονται άμεσα από αιτιολογημένη γνώμη της Επιτροπής όσον αφορά σε παράβαση δυνάμει του άρθρου 258 της Συνθήκης για τη Λειτουργία της Ευρωπαϊκής Ένωσης, η οποία θέτει σε κίνδυνο τη νομιμότητα και την κανονικότητα των δαπανών ή την εκτέλεση των πράξεων,

η) διασφαλίζεται η κλιματική ανθεκτικότητα των επενδύσεων σε υποδομές που έχουν αναμενόμενη διάρκεια ζωής πέντε (5) τουλάχιστον ετών,

θ) επαληθεύεται ότι ο δικαιούχος διαθέτει τους απαραίτητους χρηματοδοτικούς πόρους και μηχανισμούς για να καλύψει τα έξοδα λειτουργίας και συντήρησης για πράξεις που περιλαμβάνουν επενδύσεις σε υποδομές ή παραγωγικές επενδύσεις, ώστε να διασφαλίσει την οικονομική τους βιωσιμότητα.

Στο πλαίσιο αυτό, η Ειδική Υπηρεσία Διαχείρισης του Προγράμματος Ψηφιακός Μετασχηματισμός, διαμόρφωσε τη μεθοδολογία αξιολόγησης και τα κριτήρια επιλογής, λαμβάνοντας υπόψη το έντυπο του ΣΔΕ Ο.Ι.1\_1 με τίτλο «Οδηγίες για την αξιολόγηση των προτάσεων (πλην κρατικών ενισχύσεων) που συγχρηματοδοτούνται από τα Προγράμματα που υποστηρίζονται από τα Ταμεία ΕΤΠΑ (στόχος «Επενδύσεις στην απασχόληση και την ανάπτυξη»), ΕΚΤ+, ΤΣ, ΤΔΜ και ΕΤΘΑΥ», ο οποίος εκπονήθηκε από την Ειδική Υπηρεσία Θεσμικής Υποστήριξης (Ε.Υ.Θ.Υ.) της Εθνικής Αρχής Συντονισμού (Ε.Α.Σ.). Το σύνολο των κριτηρίων αυτών, θα εφαρμοστούν για την αξιολόγηση προτεινόμενων πράξεων, στο πλαίσιο κάθε πρόσκλησης.

Η μεθοδολογία αξιολόγησης και τα κριτήρια επιλογής πράξεων εγκρίθηκαν από την 1η Επιτροπή Παρακολούθησης του Προγράμματος «Ψηφιακός Μετασχηματισμός», για τις δράσεις του Προγράμματος που θα ενεργοποιηθούν.

Τα επιμέρους στοιχεία αξιολόγησης μπορούν να εξειδικεύονται περαιτέρω σε κάθε Πρόσκληση, σύμφωνα και με τις ειδικότερες απαιτήσεις και προϋποθέσεις που θα διέπουν τις επιμέρους δράσεις

# Επιλογή και Έγκριση Πράξης

**2.1 Μεθοδολογία αξιολόγησης**

Οι βασικές μεθοδολογίες αξιολόγησης είναι:

* **Άμεση Αξιολόγηση.** Εφόσον επιλεγεί η άμεση αξιολόγηση, στην πρόσκληση ορίζεται η αρχική καθώς και η καταληκτική ημερομηνία υποβολής των προτάσεων των δυνητικών δικαιούχων. Κάθε πρόταση που υποβάλλεται αξιολογείται άμεσα χωρίς να απαιτείται να παρέλθει η προθεσμία υποβολής. Εφόσον η πρόταση ικανοποιεί τα κριτήρια που ορίζονται στην πρόσκληση προωθείται για ένταξη στο Πρόγραμμα. Η αξιολόγηση των υποβαλλομένων προτάσεων συνεχίζεται, με τη σειρά της ημερομηνίας και ώρας της ηλεκτρονικής υποβολής τους στο ΟΠΣ, μέχρι να εξαντληθεί ο διαθέσιμος προϋπολογισμός της πρόσκλησης ή αξιολογηθεί ο συνολικός αριθμός των προτάσεων.

Στην περίπτωση εξάντλησης του διαθέσιμου προϋπολογισμού, η ΔΑ ενημερώνει τους δυνητικούς δικαιούχους μέσω του ιστότοπου του Προγράμματος.

* **Συγκριτική Αξιολόγηση.** Στη συγκριτική αξιολόγηση ορίζεται στην πρόσκληση η αρχική καθώς και η καταληκτική ημερομηνία μέχρι την οποία πρέπει να υποβληθούν οι προτάσεις των δυνητικών δικαιούχων. Η έναρξη της αξιολόγησης των προτάσεων ξεκινά μετά τη λήξη της προθεσμίας υποβολής των προτάσεων. Από τα κριτήρια τα οποία βαθμολογούνται προκύπτει η συνολική βαθμολογία της κάθε πρότασης, βάσει της οποίας θα καθοριστεί η σειρά κατάταξης των προτάσεων. Οι προτάσεις που επιλέγονται για χρηματοδότηση (μέχρι να εξαντληθεί ο διαθέσιμος προϋπολογισμός της πρόσκλησης) είναι εκείνες με τις υψηλότερες βαθμολογίες.

**Επιλογή μεθοδολογίας αξιολόγησης**

Για τη λήψη της απόφασης σχετικά με τη μεθοδολογία αξιολόγησης που θα επιλεγεί, η ΔΑ τεκμηριώνει την καταλληλόλητα της επιλεγείσας μεθοδολογίας και εισηγείται σχετικά στην Επιτροπή Παρακολούθησης.

Κατά κανόνα η άμεση αξιολόγηση είναι ταχύτερη κατά τη διεκπεραίωσή της και επιτρέπει στους δυνητικούς δικαιούχους που διαθέτουν ετοιμότητα υποβολής προτάσεων (και πληρούν τις ελάχιστες προϋποθέσεις της πρόσκλησης) να χρηματοδοτηθούν χωρίς σημαντικές καθυστερήσεις, αφού κάθε πρόταση αξιολογείται με τη σειρά υποβολής της.

Η συγκριτική αξιολόγηση, παρά το γεγονός ότι κατά κανόνα είναι περισσότερο χρονοβόρα διαδικασία, καθώς προϋποθέτει να έχει υποβληθεί το σύνολο των προτάσεων για να αρχίσει η αξιολόγησή τους, πλεονεκτεί στην τεκμηρίωση της επιλογής των πλέον κατάλληλων πράξεων, αφού κάθε πρόταση συνοδεύεται από αναλυτική κλιμακούμενη βαθμολόγηση των κριτηρίων, βάσει της οποίας επιλέγονται τελικά οι προτάσεις με τη μεγαλύτερη συνολική βαθμολογία.

Για την επιλογή της καταλληλότερης μεθοδολογίας αξιολόγησης, ώστε να μεγιστοποιηθεί η συμβολή της χρηματοδότησης στην επίτευξη των στόχων του Προγράμματος, θα πρέπει να συνεκτιμώνται παράμετροι που συσχετίζονται με τα ειδικότερα χαρακτηριστικά των δράσεων που συμπεριλαμβάνονται σε κάθε πρόσκληση. Ενδεικτικά αναφέρονται:

* το πλήθος και οι αρμοδιότητες των δυνητικών δικαιούχων

Στην περίπτωση που η πρόσκληση απευθύνεται σε συγκεκριμένο δυνητικό δικαιούχο (π.χ. λόγω θεσμικής αποκλειστικής αρμοδιότητας) είναι προφανές ότι θα επιλεγεί η άμεση αξιολόγηση. Αντιθέτως, για προσκλήσεις που απευθύνονται σε πολλούς δυνητικούς δικαιούχους που διεκδικούν «ανταγωνιστικά» την χρηματοδότηση στο πλαίσιο της ίδιας πρόσκλησης κατά κανόνα επιλέγεται η συγκριτική αξιολόγηση.

* το φυσικό αντικείμενο των πράξεων

Η συγκριτική αξιολόγηση ενδείκνυται κατεξοχήν σε περιπτώσεις ομοειδών πράξεων με κοινά χαρακτηριστικά όσον αφορά το φυσικό τους αντικείμενο, για τις οποίες η σύγκριση είναι ευχερέστερη. Παράδειγμα σε κατηγορίες πράξεων όπως είναι τα ερευνητικά προγράμματα, η συγκριτική αξιολόγηση πλεονεκτεί έναντι της άμεσης. Η άμεση αξιολόγηση είναι προσφορότερη για πράξεις, η υλοποίηση των οποίων είναι επιβεβλημένη από ανελαστικές υποχρεώσεις της χώρας σε επίπεδο ΕΕ, και περιγράφονται με σαφήνεια στην πρόσκληση.

* το ύψος του διαθέσιμου προϋπολογισμού (συγχρηματοδοτούμενη δημόσια δαπάνη)

Εφόσον οι πόροι που θα διατεθούν μέσω της πρόσκλησης εκτιμάται ότι επαρκούν για τη χρηματοδότηση των προτάσεων που τελικά θα υποβληθούν (π.χ. πράξεις υποδομών όπου είναι γνωστές στη ΔΑ οι ανάγκες που πρέπει να καλυφθούν) κατά κανόνα επιλέγεται η άμεση αξιολόγηση (εφόσον άλλοι παράγοντες δεν συνηγορούν για το αντίθετο). Αντίθετα, αν ο διαθέσιμος προϋπολογισμός δεν μπορεί να καλύψει το σύνολο των καταγεγραμμένων αναγκών, είναι σκόπιμη η επιλογή της συγκριτικής αξιολόγησης.

* Τμηματοποιημένα έργα (phased)

Για τα τμηματοποιημένα (phased) έργα επιλέγεται αποκλειστικά η άμεση αξιολόγηση. Σύμφωνα με το σχέδιο του καν. «για την τροποποίηση του κανονισμού (ΕΕ) αριθ. 1303/2013 και του κανονισμού (ΕΕ) 2021/1060 σχετικά με πρόσθετη ευελιξία για την αντιμετώπιση των συνεπειών της στρατιωτικής επίθεσης της Ρωσικής Ομοσπονδίας FAST (ευέλικτη βοήθεια για εδάφη) — CARE», μία πράξη με συνολικό κόστος που υπερβαίνει το 1.000.000 ευρώ, η οποία επιλέχθηκε για στήριξη και άρχισε πριν από τις 29 Ιουνίου 2022 μπορεί να ενταχθεί κατά παρέκκλιση από το άρθρο 73 παράγραφοι 1 και 2, εφόσον πληρούνται και οι ακόλουθες προϋποθέσεις:

α) η πράξη περιλαμβάνει δύο στάδια που είναι αναγνωρίσιμα από οικονομική άποψη και διαθέτουν χωριστές διαδρομές ελέγχου

β) η πράξη εμπίπτει σε δράσεις που έχουν προγραμματιστεί στο πλαίσιο σχετικού ειδικού στόχου και αποδίδεται σε τύπο παρέμβασης σύμφωνα με το παράρτημα I·του καν. 2021/1060, όπως αυτό διαμορφώνεται με το σχέδιο του καν. για την τροποποίηση του κανονισμού (ΕΕ) αριθ. 1303/2013 και του κανονισμού (ΕΕ) 2021/1060 σχετικά με πρόσθετη ευελιξία για την αντιμετώπιση των συνεπειών της στρατιωτικής επίθεσης της Ρωσικής Ομοσπονδίας FAST (ευέλικτη βοήθεια για εδάφη) — CARE.

γ) οι δαπάνες που περιλαμβάνονται σε μια αίτηση πληρωμής σε σχέση με το πρώτο στάδιο δεν περιλαμβάνονται σε καμία αίτηση πληρωμής σε σχέση με το δεύτερο στάδιο.

δ) το κράτος μέλος δεσμεύεται να ολοκληρώσει κατά την περίοδο προγραμματισμού και να καταστήσει επιχειρησιακό το δεύτερο και τελικό στάδιο στην τελική έκθεση υλοποίησης, ή στο πλαίσιο του Ευρωπαϊκού Ταμείου Θάλασσας και Αλιείας στην τελευταία ετήσια έκθεση υλοποίησης, που υποβάλλεται σύμφωνα με το άρθρο 141 του κανονισμού (ΕΕ) αριθ. 1303/2013.

* Έργα στρατηγικής σημασίας

Για τα έργα στρατηγικής σημασίας επιλέγεται αποκλειστικά η άμεση αξιολόγηση.

Είναι προφανές ότι όλες οι ανωτέρω παράμετροι πρέπει να συνεκτιμώνται συνδυαστικά κατά την επιλογή της μεθοδολογίας αξιολόγησης των προτάσεων.

## Αξιολόγηση προτάσεων

Σύμφωνα με τη διαδικασία «ΔΙ\_2: Επιλογή και έγκριση πράξης (πράξεις πλην ΚΕ)», οι προτάσεις υποβάλλονται αποκλειστικά ηλεκτρονικά μέσω του ΟΠΣ. Κατά την ηλεκτρονική υποβολή της πρότασης, γίνεται από το πληροφοριακό σύστημα (ΟΠΣ) ένας **αρχικός έλεγχος συμβατότητας της πρότασης**, προκειμένου να επιτραπεί ή όχι η υποβολή της, με τον οποίο επιβεβαιώνεται ότι:

* Η ημερομηνία υποβολής της πρότασης είναι εντός της προθεσμίας που τίθεται στην πρόσκληση.
* Ο αιτούμενος προϋπολογισμός της πρότασης είναι εντός ορίων, εφόσον τίθενται στην πρόσκληση.
* Το τεχνικό δελτίο είναι πλήρως συμπληρωμένο.
* Η περίοδος υλοποίησης της προτεινόμενης προς συγχρηματοδότηση πράξης εμπίπτει εντός της περιόδου επιλεξιμότητας των δαπανών, όπως αυτή ορίζεται στην πρόσκληση.
* Έχει συμπληρωθεί το πεδίο που αφορά στη μη ολοκλήρωση του φυσικού αντικειμένου της προτεινόμενης πράξης (σύμφωνα με την παρ. 6, άρθρο 63 του καν. 2021/1060) (πεδίο στην υπεύθυνη δήλωση που συνοδεύει το τεχνικό δελτίο πράξης).
* Έχει συμπληρωθεί το πεδίο που αφορά στη βεβαίωση του δικαιούχου ότι η προτεινόμενη πράξη δεν περιλαμβάνει δραστηριότητες οι οποίες αποτελούσαν τμήμα πράξης που υπόκειται σε μετεγκατάσταση (σύμφωνα με την παρ. 1, άρθρο 66 του καν. 2021/1060), ή οι οποίες θα συνιστούσαν μεταφορά παραγωγικής δραστηριότητας (σύμφωνα με το στοιχείο α), παρ. 1, άρθρο 65 του καν. 2021/1060) (πεδίο στην υπεύθυνη δήλωση που συνοδεύει το τεχνικό δελτίο πράξης).
* Έχει συμπληρωθεί το πεδίο που αφορά στη διασφάλιση της μη διπλής χρηματοδότησης της ίδιας δαπάνης από άλλο Ταμείο ή μέσο της Ένωσης ή από άλλο πρόγραμμα ευρωπαϊκό ή εθνικό, στο πλαίσιο της τρέχουσας ή προηγούμενης προγραμματικής περιόδου (σύμφωνα με την παρ. 9, του άρθρου 63 του καν. 2021/1060) (πεδίο στην υπεύθυνη δήλωση που συνοδεύει το τεχνικό δελτίο πράξης).

Στη συνέχεια και εφόσον έχουν διασφαλιστεί οι παραπάνω προϋποθέσεις, η αξιολόγηση των προς χρηματοδότηση πράξεων διενεργείται σε δύο στάδια:

ΣΤΑΔΙΟ Α΄: Έλεγχος πληρότητας και επιλεξιμότητας πρότασης.

ΣΤΑΔΙΟ Β΄: Αξιολόγηση των προτάσεων ανά κριτήριο / ομάδα κριτηρίων.

Η αξιολόγηση πραγματοποιείται από τα αρμόδια στελέχη της ΔΑ, ή από εξωτερικούς αξιολογητές με απόφαση της ΔΑ, για τους οποίους διασφαλίζεται ότι δεν υφίσταται σύγκρουση συμφερόντων.

Για την αξιολόγηση των προτάσεων, τις προθεσμίες αξιολόγησης, τα συμπληρωματικά και τα διευκρινιστικά στοιχεία, ισχύει ό,τι προβλέπεται στο εκάστοτε εγκεκριμένο Σ.Δ.Ε. που εκπονείται από την Ειδική Υπηρεσία Θεσμικής Υποστήριξης (Ε.Υ.Θ.Υ.) της Εθνικής Αρχής Συντονισμού (Ε.Α.Σ.).

## Κριτήρια επιλογής πράξεων

### ΣΤΑΔΙΟ Α΄: Έλεγχος πληρότητας πρότασης

Το Στάδιο Α’ έχει στόχο να διασφαλίσει, ανεξάρτητα από τη μεθοδολογία της αξιολόγησης (συγκριτική ή άμεση), τις ελάχιστες προϋποθέσεις που προβλέπονται στο κανονιστικό πλαίσιο και στην πρόσκληση, προκειμένου η πρόταση να προχωρήσει στο Στάδιο Β΄ της αξιολόγησης.

Κατά το Στάδιο Α’ εξετάζεται η πληρότητα της πρότασης ως προς τα επιμέρους κριτήρια όπως έχουν εγκριθεί από τις οικείες Επιτροπές Παρακολούθησης. Ειδικότερα εξετάζεται:

* Εάν ο φορέας που υποβάλλει την πρόταση αναφέρεται ή εμπίπτει στις κατηγορίες δυνητικών δικαιούχων που ορίζονται στην πρόσκληση.
* Η τυπική πληρότητα της υποβαλλόμενης πρότασης. Εξετάζεται αν, για την υποβολή της πρότασης, ακολουθήθηκε η προβλεπόμενη διαδικασία, αν τα τυποποιημένα έντυπα είναι συμπληρωμένα, αρμοδίωςυπογεγραμμένα και έχουν επισυναφθεί όλα τα συνοδευτικά έγγραφα σύμφωνα με τα αναφερόμενα στην πρόσκληση (ενδεικτικά: τεύχη δημοπράτησης, βεβαίωση εναρμόνισης έργου με την ψηφιακή στρατηγική, βεβαίωση συμβολής στην αντιμετώπιση της κλιματικής αλλαγής κλπ).
* Εάν η πράξη εμπίπτει στον στόχο πολιτικής, στην προτεραιότητα, στους ειδικούς στόχους, στα πεδία παρέμβασης, καθώς και στους τύπους των δράσεων και στους όρους της εκάστοτε πρόσκλησης. Για τα κριτήρια της Τεχνικής Βοήθειας, δεν ελέγχονται ο στόχος πολιτικής και οι ειδικοί στόχοι.
* Εάν υποβάλλονται αποφάσεις των αρμόδιων ή και συλλογικών οργάνων του δικαιούχου ή άλλων αρμόδιων οργάνων, όπου αυτό προβλέπεται από τη σχετική νομοθεσία.

**ΠΡΟΫΠΟΘΕΣΗ ΓΙΑ ΕΠΙΤΥΧΗ ΟΛΟΚΛΗΡΩΣΗ ΤΟΥ ΣΤΑΔΙΟΥ Α΄:**

Το Στάδιο Α’ Έλεγχος πληρότητας και επιλεξιμότητας της πρότασης αποτελεί απαραίτητη προϋπόθεση για να ξεκινήσει το Στάδιο Β’ της αξιολόγησης της πράξης. Για όλα τα παραπάνω, η απάντηση πρέπει να είναι θετική (ΝΑΙ), ή «ΔΕΝ ΕΦΑΡΜΟΖΕΤΑΙ», διαφορετικά η πρόταση απορρίπτεται και ενημερώνεται σχετικά ο δυνητικός Δικαιούχος.

Για την ολοκλήρωση του ελέγχου της πληρότητας και επιλεξιμότητας, η ΕΥΔ δύναται να ζητήσει συμπληρωματικά στοιχεία (που τεκμηριώνουν τα ανωτέρω) από τον δικαιούχο και τα οποία πρέπει να υποβληθούν πριν από την έναρξη του Σταδίου Β’ της διαδικασίας αξιολόγησης.

### ΣΤΑΔΙΟ Β΄: Αξιολόγηση των προτάσεων ανά ομάδα κριτηρίων

Κατά το Στάδιο Β΄ διενεργείται η αξιολόγηση των προτάσεων σύμφωνα με τα κριτήρια επιλογής πράξεων τα οποία διακρίνονται σε **τέσσερις βασικές ομάδες**. Ακολούθως, παρατίθενται ενδεικτικά στοιχεία που δύνανται να αξιολογηθούν για επιμέρους κριτήρια επιλογής πράξεων:

**1η ΟΜΑΔΑ ΚΡΙΤΗΡΙΩΝ: Εμπλεκόμενοι φορείς και πληρότητα περιεχομένου της πρότασης**

Κατά την εξέταση της εν λόγω ομάδας κριτηρίων αξιολογείται:

* **Αρμοδιότητα του δικαιούχου να υλοποιήσει την πράξη.** Εξετάζεται εάν ο δικαιούχος έχει την αρμοδιότητα εκτέλεσης του έργου, βάσει στοιχείων τεκμηρίωσης (π.χ. κανονιστικές αποφάσεις, καταστατικά φορέων κλπ) που η ΔΑ αναζητάει από την καρτέλα του δικαιούχου στο ΟΠΣ ή υποβάλλονται συνημμένα κατά την υποβολή της πρότασης. Σε περίπτωση που ο δικαιούχος είναι διαφορετικός από τον κύριο της πράξης ελέγχεται η θεσμική αρμοδιότητά του κυρίου της πράξης και η τυπική αρμοδιότητα του δικαιούχου για την υποβολή της πρότασης και την υλοποίηση της πράξης.
* **Αρμοδιότητα του φορέα λειτουργίας και συντήρησης.** Εξετάζεται εάν ο φορέας λειτουργίας έχει την αρμοδιότητα λειτουργίας και συντήρησης του έργου βάσει στοιχείων τεκμηρίωσης (π.χ. κανονιστικές αποφάσεις, καταστατικά φορέων, κλπ) που η ΔΑ αναζητάει από το ΟΠΣ ή υποβάλλονται συνημμένα κατά την υποβολή της πρότασης. Δεν αφορά δράσεις ΕΚΤ+. Για αξιολόγηση προτεινόμενης πράξης ΕΚΤ+ συμπληρώνεται η επιλογή «ΝΑΙ».
* **Πληρότητα και σαφήνεια του φυσικού αντικειμένου της πράξης.** Εξετάζεται η πληρότητα και η σαφήνεια του φυσικού αντικειμένου της προτεινόμενης πράξης όσον αφορά: α) στα βασικά τεχνικά, λειτουργικά και λοιπά χαρακτηριστικά της, β) στη μεθοδολογία υλοποίησης (επιλογή μεθοδολογίας και ανάλυση της υλοποίησης της πράξης ή των επιμέρους υποέργων αυτής, απαιτούμενες ενέργειες για την υλοποίηση αυτών, χρονική αλληλουχία ενεργειών), γ) στην αποτύπωση παραδοτέων πράξης δ) στα μέτρα δημοσιότητας/επικοινωνίας της προτεινόμενης πράξης (καταλληλότητα δράσεων επικοινωνίας, ανάλογης έκτασης με την προτεινόμενη πράξη).
* **Ρεαλιστικότητα του προϋπολογισμού.** Εξετάζονται: i) η πληρότητα του προτεινόμενου προϋπολογισμού στο σύνολο της πράξης και στα τυχόν επιμέρους προτεινόμενα υποέργα. Ειδικότερα εξετάζεται αν η πράξη περιλαμβάνει όλα τα αναγκαία κόστη για την υλοποίηση του φυσικού αντικειμένου/παραδοτέων του έργου. ii) η τήρηση επιμέρους ορίων ή ποσοστών όπως έχουν τεθεί στην πρόσκληση (για υποέργα, δράσεις του marketplace κ.α) iii) η ορθή κατανομή του Π/Υ στις επιμέρους εργασίες/είδη δαπανών και το εύλογο του Π/Υ στις εργασίες /είδη δαπανών σε σχέση με το προτεινόμενο φυσικό αντικείμενο/παραδοτέα, τη συμμόρφωση με τους εθνικούς κανόνες επιλεξιμότητας, ώστε να αποφεύγονται μη αναγκαία ή μη επιλέξιμα κόστη.

Το εύλογο της κοστολόγησης της προτεινόμενης πράξης μπορεί να τεκμηριωθεί ως εξής:

• πραγματικό κόστος από παρεμφερείς πράξεις που έχουν υλοποιηθεί, λαμβάνοντας υπόψη τις επικρατούσες συνθήκες της αγοράς κατά το χρόνο αξιολόγησης της πρότασης

• πρακτικό/ά Επιτροπής/ών Διερεύνησης Τιμών και έγκριση αυτών από την Οικονομική Επιτροπή του δικαιούχου δήμου, με τουλάχιστον τρεις μη δεσμευτικές προσφορές

• σύγκριση ομοειδών υπηρεσιών μετά από δειγματοληψία ικανού (πχ 10%) αριθμού προτάσεων εντός της πρόσκλησης

* **Ρεαλιστικότητα του χρονοδιαγράμματος.** Η ρεαλιστικότητα του χρονοδιαγράμματος εξετάζεται σε σχέση με: α) το φυσικό αντικείμενο (μέγεθος, πολυπλοκότητα κλπ της πράξης), β) την επιλεγμένη μέθοδο υλοποίησης (αυτεπιστασία, διαγωνιστική διαδικασία, vouchers κλπ), γ) το επίπεδο ωριμότητας της πράξης σε σχέση με την ανάγκη έκδοσης κανονιστικών αποφάσεων (π.χ. υπουργικές αποφάσεις εφαρμογής κλπ), δ) τους ενδεχόμενους κινδύνους που συνδέονται με την υλοποίηση της πράξης (π.χ. διοικητικές ή δικαστικές εμπλοκές, πιθανές καθυστερήσεις κλπ).

Τα κριτήρια της 1ης Ομάδας είναι Δυαδικά (ΝΑΙ/ΟΧΙ).

**Προϋπόθεση για Εκπλήρωση 1ης Ομάδας Κριτηρίων (ΣΤΑΔΙΟΥ Β1):** Θετική αξιολόγηση όλων των κριτηρίων του Σταδίου Β1.

**2η ΟΜΑΔΑ ΚΡΙΤΗΡΙΩΝ: Τήρηση θεσμικού πλαισίου και ενσωμάτωση οριζόντιων πολιτικών**

* **Τήρηση θεσμικού πλαισίου ως προς τις δημόσιες συμβάσεις έργων, μελετών, προμηθειών και υπηρεσιών.** Εξετάζεται εάν το προτεινόμενο στο ΤΔΠ θεσμικό πλαίσιο υλοποίησης της πράξης (υποέργο/α) συνάδει με το εθνικό και ενωσιακό δίκαιο. Πιο συγκεκριμένα εξετάζεται η τήρηση του πλαισίου μελετών, προμηθειών και υπηρεσιών που απαιτούνται για την πράξη. Εφόσον έχουν προηγηθεί της αίτησης χρηματοδότησης σχετικές ενέργειες, εξετάζεται εάν ο δικαιούχος έχει τηρήσει μέχρι τη στιγμή της υποβολής της αίτησης χρηματοδότησης, τους κατά περίπτωση ισχύοντες εθνικούς και κοινοτικούς κανόνες για την προτεινόμενη πράξη, σύμφωνα με τα προβλεπόμενα στις διαδικασίες έγκρισης σταδίων δημοσίων συμβάσεων.
* **Τήρηση θεσμικού πλαισίου πλην δημοσίων συμβάσεων.** Για τις περιπτώσεις που δεν εμπίπτουν στους κανόνες δημοσίων συμβάσεων εξετάζεται η τήρηση του ειδικότερου πλαισίου που θεσπίζεται για τις ανάγκες διαχείρισης, παρακολούθησης, ελέγχου και εφαρμογής συγκεκριμένου τύπου πράξεων/ υποέργων. Εξετάζεται δηλαδή, εάν η υλοποίηση της προτεινόμενης πράξης/ υποέργου σχεδιάστηκε κατά τρόπο συμβατό με τα οριζόμενα στο εκάστοτε θεσμικό πλαίσιο. Σε περίπτωση που δεν αφορά την πράξη, το κριτήριο λαμβάνει τιμή «ΝΑΙ».
* **Συμβατότητα της πράξης με τους κανόνες του ανταγωνισμού και των κρατικών ενισχύσεων.** Εφόσον η πράξη ενέχει στοιχεία κρατικών ενισχύσεων, εξετάζεται η συμβατότητά της με το κανονιστικό πλαίσιο των κρατικών ενισχύσεων (κατευθύνσεις στις Οδηγίες Αξιολόγησης Ο.Ι.1\_1\_ΠΑΡΑΡΤ\_ΙΙΙ\_ΚΡΑΤΙΚΕΣ\_ΕΝΙΣΧΥΣΕΙΣ του ΣΔΕ 2021-2027). Σε περίπτωση που δεν αφορά την πράξη, το κριτήριο λαμβάνει τιμή «ΝΑΙ».
* **Αειφόρος ανάπτυξη.** Εξετάζεται με ποιο τρόπο η προτεινόμενη πράξη σέβεται τις αρχές της αειφόρου ανάπτυξης ειδικότερα σε σχέση με τους όρους, περιορισμούς και κατευθύνσεις της εγκεκριμένης Στρατηγικής Μελέτης Περιβαλλοντικών Επιπτώσεων του Προγράμματος. Αν δεν αφορά την πράξη, λόγω απαλλαγής από στρατηγική περιβαλλοντική εκτίμηση ή περιβαλλοντικό προέλεγχο, η τιμή θεωρείται «ΝΑΙ».
* **Ενίσχυση της κλιματικής ανθεκτικότητας.** Εξετάζεται η διασφάλιση της κλιματικής ανθεκτικότητας σε έργα υποδομής με αναμενόμενη διάρκεια ζωής τουλάχιστον 5 ετών, σύμφωνα με την Ανακοίνωση της Επιτροπής «Τεχνικές κατευθυντήριες οδηγίες σχετικά με την ενίσχυση της ανθεκτικότητας των υποδομών στην κλιματική αλλαγή κατά την περίοδο 2021-2027» (2021/C 373/01) και με τις περαιτέρω κατευθύνσεις που θα δοθούν από την ΕΑΣ. Σε περίπτωση που δεν αφορά την πράξη, το κριτήριο λαμβάνει τιμή «ΝΑΙ».
* **Προάσπιση και προαγωγή της ισότητας μεταξύ ανδρών και γυναικών.** Εξετάζεται εάν η προτεινόμενη πράξη έχει διαφορετικό αντίκτυπο στις γυναίκες και στους άντρες. Σημειώνεται ότι η αρχή της ισότητας δεν αποκλείει τη διατήρηση ή τη θέσπιση μέτρων που προβλέπουν ειδικά πλεονεκτήματα υπέρ του υποεκπροσωπούμενου φύλου. Εξετάζεται εάν η πράξη συνεκτιμά και υπερασπίζει την ισότητα μεταξύ ανδρών και γυναικών και ενσωματώνει τη διάσταση του φύλου. Η θετική απάντηση («ΝΑΙ») του κριτηρίου εξασφαλίζεται και στην περίπτωση που η πράξη αφορά στο σύνολο του πληθυσμού και ως εκ τούτου ωφελούνται με τον ίδιο τρόπο οι γυναίκες και οι άνδρες, χωρίς καμία διάκριση.
* **Αποτροπή κάθε διάκρισης λόγω φύλου, φυλετικής ή εθνοτικής καταγωγής, θρησκείας ή πεποιθήσεων, αναπηρίας, ηλικίας ή γενετήσιου προσανατολισμού.** Εξετάζεται εάν η προτεινόμενη πράξη αποτρέπει κάθε διάκριση λόγω φύλου, φυλετικής ή εθνοτικής καταγωγής, θρησκείας ή πεποιθήσεων, αναπηρίας, ηλικίας ή γενετήσιου προσανατολισμού. Σε περίπτωση που δεν αφορά την πράξη, το κριτήριο λαμβάνει τιμή «ΝΑΙ».
* **Εξασφάλιση της προσβασιμότητας των ατόμων με αναπηρία.** Εξετάζεται εάν η πράξη διασφαλίζει την προσβασιμότητα των ατόμων με αναπηρία σύμφωνα με το ισχύον θεσμικό πλαίσιο (κατευθύνσεις στις Οδηγίες Αξιολόγησης Ο.I.1\_1\_ΠΑΡΑΡΤ\_II\_ΠΡΟΣΒ\_ΑΜΕΑ του ΣΔΕ 2021-2027). Εφόσον πρόκειται για δημόσιους διαδικτυακούς τόπους ή διαδικτυακές εφαρμογές, διασφαλίζεται η πρόσβαση των ατόμων με αναπηρία στο σύνολο των προσφερόμενων ηλεκτρονικών υπηρεσιών και το ηλεκτρονικό περιεχόμενο της διαδικτυακής πύλης και των εφαρμογών του έργου με την πλήρη συμμόρφωση με τις ελέγξιμες Οδηγίες για την Προσβασιμότητα του Περιεχομένου του Ιστού έκδοση 2.1 σε επίπεδο προσβασιμότητας τουλάχιστον «ΑΑ» (WCAG 2.1, level ΑΑ). Σε περίπτωση που δεν αφορά την πράξη, το κριτήριο λαμβάνει τιμή «ΝΑΙ».

**Προϋπόθεση για Εκπλήρωση 2ης Ομάδας Κριτηρίων (ΣΤΑΔΙΟΥ Β2):** Η πράξη πρέπει να λαμβάνει θετική «ΝΑΙ» σε όλα τα κριτήρια.

**3η ΟΜΑΔΑ ΚΡΙΤΗΡΙΩΝ: Σκοπιμότητα πράξης**

Προκειμένου να αξιολογηθεί η σκοπιμότητα μιας πράξης αυτή εξετάζεται ως προς τα παρακάτω κριτήρια:

* **Αναγκαιότητα υλοποίησης της πράξης**: Εξετάζεται η παρεχόμενη στο ΤΔΠ τεκμηρίωση για α) την αναγκαιότητα υλοποίησης της πράξης, β) τον τρόπο με τον οποίο η προτεινόμενη πράξη συμβάλλει στην αντιμετώπιση της ανάγκης ή προβλήματος που έχει εντοπιστεί και γ) τη συμβολή της προτεινόμενης πράξης στην κάλυψη/αντιμετώπιση των αναγκών σε σχέση με την κρισιμότητα του προβλήματος στο πλαίσιο του ειδικού στόχου, σύμφωνα με την Πρόσκληση. δ) τη συμφωνία με τις Ελάχιστες Λειτουργικές Προδιαγραφές - Απαιτήσεις Δράσεων Ψηφιακού Ψηφιακού Μετασχηματισμού των ΟΤΑ που επισυνάπτονται στην Πρόσκληση.
* **Αποτελεσματικότητα:** Εξετάζεται η συμβολή της προτεινόμενης πράξης στην επίτευξη των στόχων που έχουν τεθεί σε επίπεδο δεικτών, όπως προσδιορίζονται στον ειδικό στόχο ή σε επίπεδο δράσης (όπως αυτός έχει προκύψει από την εξειδίκευση των δράσεων). Πν= (δείκτης εκροής της πράξης) / (δείκτης εκροής ειδικού στόχου ή δράσης)>0. Όπου Πν>0 η πράξη κρίνεται ικανοποιητικά αποτελεσματική και η τιμή θεωρείται «ΝΑΙ». Εφόσον η προτεινόμενη πράξη συνεισφέρει σε δύο ή περισσότερους δείκτες εκροών η ΔΑ καθορίζει έναν δείκτη εκροής, βάσει του οποίου εξετάζεται η συμβολή της πράξης σε σχέση με τον ειδικό στόχο.
* **Αποδοτικότητα**: Εξετάζεται η βέλτιστη σχέση μεταξύ του ποσού της στήριξης (προτεινόμενος προϋπολογισμός πράξης) και της επίτευξης των στόχων (αναμενόμενες εκροές της προτεινόμενης πράξης). Η αποδοτικότητα εκφράζεται ως το πηλίκο Πν. Πν= (δείκτης εκροής της πράξης / δείκτης εκροής ειδικού στόχου ή δράσης) προς (προϋπολογισμό πράξης / προϋπολογισμό ειδικού στόχου ή δράσης) >0. Ο προϋπολογισμός του ειδικού στόχου ή της δράσης είναι ο προϋπολογισμός που αναφέρεται στην πρόσκληση και έχει προκύψει από την εξειδίκευση των δράσεων. Όπου Πν>0 η πράξη κρίνεται ικανοποιητικά αποδοτική και η τιμή θεωρείται «ΝΑΙ». Εφόσον η προτεινόμενη πράξη συνεισφέρει σε δύο ή περισσότερους δείκτες εκροών η ΔΑ καθορίζει έναν δείκτη εκροής, βάσει του οποίου εξετάζεται η συμβολή της πράξης σε σχέση με τον ειδικό στόχο.
* **Βιωσιμότητα, λειτουργικότητα, αξιοποίηση:** Ενδεικτικά, εξετάζεται η ύπαρξη σχετικών φορέων/δομών/μηχανισμών λειτουργίας, η ομαλή ενσωμάτωση του έργου στις επιχειρησιακές λειτουργίες του οργανισμού και η δέσμευση της διοίκησης του οργανισμού στην αξιοποίηση του έργου. Θα πρέπει να προβλέπονται οι αναγκαίες ενέργειες με συγκεκριμένο χρονοδιάγραμμα και πόρους ή μηχανισμούς προκειμένου να εξασφαλιστεί η συντήρηση και λειτουργία. Ειδικότερα, στις περιπτώσεις που η πράξη παράγει καθαρά έσοδα μετά την ολοκλήρωσή της η ΔΑ/ΕΦ εξετάζει εάν καλύπτονται οι δαπάνες λειτουργίας και συντήρησης, βάσει των χρηματοοικονομικών στοιχείων που υποβάλει ο δικαιούχος σύμφωνα με τα στοιχεία που ζητούνται από την πρόσκληση. Σε περίπτωση πράξεων που δεν αφορούν σε επενδύσεις υποδομών ή παραγωγικές επενδύσεις θα πρέπει να επεξηγείται ο τρόπος αξιοποίησης των αποτελεσμάτων. Για τις πράξεις ΕΚΤ+ δεν εφαρμόζεται και το κριτήριο παίρνει τιμή «ΝΑΙ».
* **Καινοτομία**: Αφορά κατηγορίες δράσεων που στοχεύουν στην καινοτομία. Σε αυτή την περίπτωση, εξετάζεται αν η προτεινόμενη πράξη αποτελεί καινοτομία (πχ νέα υπηρεσία /νέο προϊόν, νέα διαδικασία παραγωγής προϊόντος/παροχής υπηρεσίας). Σε περίπτωση που δεν αφορά την πράξη, το κριτήριο λαμβάνει τιμή «ΝΑΙ».

**Προϋπόθεση για Εκπλήρωση 3ης Ομάδας Κριτηρίων (ΣΤΑΔΙΟΥ Β3):** Η πράξη πρέπει να λαμβάνει θετική «ΝΑΙ» σε όλα τα κριτήρια.

**4η ΟΜΑΔΑ ΚΡΙΤΗΡΙΩΝ: Ωριμότητα**

Τα κριτήρια αυτά μπορεί να καλύπτουν:

* **Στάδιο εξέλιξης των απαιτούμενων ενεργειών ωρίμανσης της πράξης:** Εξετάζεται η ωριμότητα της πράξης από την άποψη της εξέλιξης των απαιτούμενων ενεργειών προετοιμασίας (μελέτες, έρευνες, εγκρίσεις μελετών, τεύχη δημοπράτησης κλπ) για την έναρξη της υλοποίησής της. Η συνολική ωριμότητα μίας πράξης αξιολογείται με βάση την ωριμότητα του/των κυρίως υποέργων της. Επιπλέον εξετάζεται η ύπαρξη έγκρισης του τεύχους δημοπράτησης του/των κυρίως υποέργων της πράξης από τη Μονάδα Παρακολούθησης της ΔΑ.
* **Βαθμός προόδου διοικητικών ή άλλων ενεργειών**: Εξετάζεται: α) ο βαθμός προόδου συγκεκριμένων διοικητικών ή άλλων ενεργειών, πέραν αυτών που εξετάζονται στο πλαίσιο του ανωτέρω κριτηρίου, οι οποίες είναι απαραίτητες για την υλοποίηση της προτεινόμενης πράξης (πχ διαδικασία απόκτησης γης, αδειοδοτήσεις, εγκρίσεις από συμβούλια κλπ), β) η καταγραφή των επιχειρησιακών απαιτήσεων και η απαίτηση ή μη ανασχεδιασμού των επιχειρησιακών λειτουργιών για τη δυνατότητα εφαρμογής και αξιοποίησης της προτεινόμενης πράξης. Εφόσον απαιτείται αλλαγή επιχειρησιακών λειτουργιών, εξετάζεται ο βαθμός προετοιμασίας των απαιτούμενων ενεργειών. Το κριτήριο παίρνει τιμή «ΝΑΙ» και σε περίπτωση συγκεκριμένης δέσμευσης για ικανοποίηση της απαίτησης σε κατάλληλο χρόνο.

## Προσαρμογή κριτηρίων και προσδιορισμός τρόπου βαθμολόγησής τους

Τα προαναφερόμενα κριτήρια αποτελούν κατευθύνσεις τις οποίες πρέπει να λάβει υπόψη η ΔΑ κατά τη σύνταξη των κριτηρίων επιλογής πράξεων στο πλαίσιο κάθε πρόσκλησης. Οι ΔΑ θα εξειδικεύσουν/προσθέσουν επιπλέον κριτήρια (για παράδειγμα μπορεί να προστεθεί κριτήριο για τη συνέργεια και συμπληρωματικότητα της προτεινόμενης πράξης με άλλα έργα) με την προϋπόθεση ότι δεν έρχονται σε αντίθεση με αυτά που περιγράφονται στον Οδηγό του ΣΔΕ Ο.Ι.1\_1 με τίτλο «Οδηγίες για την αξιολόγηση των προτάσεων (πλην κρατικών ενισχύσεων) που συγχρηματοδοτούνται από τα Προγράμματα που υποστηρίζονται από τα Ταμεία ΕΤΠΑ (στόχος «Επενδύσεις στην απασχόληση και την ανάπτυξη»), ΕΚΤ+, ΤΣ, ΤΔΜ και ΕΤΘΑΥ»,. Όλα τα προαναφερόμενα κριτήρια πρέπει να αξιολογούνται είτε δυαδικά (ΝΑΙ/ ΟΧΙ) είτε με κλίμακα (βαθμολόγηση).

Είναι προφανές πως υπάρχει πλήθος τρόπων βαθμολόγησης -τόσο στην περίπτωση της συγκριτικής όσο και της άμεσης αξιολόγησης- που θα μπορούσαν να εφαρμοστούν προκειμένου να αξιολογηθούν οι προτάσεις πράξεων σύμφωνα με τα κριτήρια που ενέκρινε η Επιτροπή Παρακολούθησης, π.χ.:

1. Με δυαδική βαθμολόγηση (ΝΑΙ/ΟΧΙ) και αποκλεισμό κατά κριτήριο (όλα τα κριτήρια «ΝΑΙ»)
2. Με δυαδική βαθμολόγηση και αντιστοίχιση των τιμών ΝΑΙ/ΟΧΙ σε ποσοτικές τιμές (Δυαδικό κριτήριο με όριο θετικής αξιολόγησης)
3. Με βαθμολόγηση ορισμένων κριτηρίων ή και θέσπιση ορίων θετικής αξιολόγησης κατά κριτήριο ή ομάδα κριτηρίων ή στο σύνολο, με συνολικό βαθμό με συντελεστές στάθμισης κατά κριτήριο ή ομάδα κριτηρίων
4. Οποιοσδήποτε συνδυασμός των ανωτέρω.

Για κάθε εξειδικευμένο κριτήριο, η ΔΑ πρέπει να ορίσει τον τρόπο βαθμολόγησής του, δηλαδή τις τιμές που δύναται να λάβει το εν λόγω κριτήριο και τις καταστάσεις στις οποίες αντιστοιχούν οι εν λόγω τιμές. Είναι σκόπιμο –όπου είναι εφικτό– η ΔΑ να αναλύει/εξειδικεύει τα επίπεδα με ποσοτικούς όρους.

Οι τιμές του κριτηρίου, ακόμη και στην περίπτωση του δυαδικού συστήματος, μπορεί να αντιστοιχούν σε ποσοτικοποιημένες καταστάσεις. Η τιμή του κριτηρίου μπορεί επίσης να προκύπτει από μαθηματικό τύπο, ο οποίος βασίζεται σε τιμές ποσοτικοποιημένων μεταβλητών.

Είναι προφανές πως η βαθμολόγηση είναι αποτέλεσμα ουσιαστικής κρίσης κατά την αξιολόγηση. Επίσης, οι ΔΑ θα πρέπει να τεκμηριώνουν επαρκώς τη βαθμολόγηση για κάθε κριτήριο στους πίνακες αξιολόγησης, προκειμένου να διασφαλίζεται ότι η αξιολόγηση εφαρμόζεται με συνέπεια ως προς τα εγκεκριμένα κριτήρια αξιολόγησης.

Η επιλογή δυαδικής βαθμολόγησης σε όλα τα κριτήρια αρμόζει μόνο στην περίπτωση των προσκλήσεων άμεσης αξιολόγησης, γεγονός που πρέπει να ληφθεί υπόψη κατά την εξειδίκευση των κριτηρίων (σημείο 1). Αν υιοθετηθεί δυαδική βαθμολόγηση με ποσοτικές τιμές (σημείο 2) για ένα ή περισσότερα κριτήρια, πρέπει να καθοριστούν τα αντίστοιχα ελάχιστα αποδεκτά όρια και ο τρόπος σύνθεσης, προκειμένου να καταλήγει σε δυαδική βαθμολόγηση στο τελικό αποτέλεσμα (ΝΑΙ/ΟΧΙ), δεδομένου ότι οι προτάσεις δεν συγκρίνονται μεταξύ τους, αλλά απαιτείται να έχουν μια συγκεκριμένης στάθμης επάρκεια. Προτείνεται, κατά την άμεση αξιολόγηση, τα κριτήρια της 3ης Ομάδας «Αποδοτικότητα» και «Αποτελεσματικότητα» καθώς και τα κριτήρια της 4ης ομάδας «Ωριμότητα Πράξης» να αξιολογηθούν με αντιστοίχιση της επιλογής «ΝΑΙ» σε ποσοτική τιμή.

Στην περίπτωση των προσκλήσεων συγκριτικής αξιολόγησης, δύο τουλάχιστον κατηγορίες κριτηρίων πρέπει να επιδέχονται βαθμολόγηση με πολλαπλές τιμές, ώστε να προκύπτουν κατά το δυνατόν διαφορετικοί τελικοί βαθμοί ανά πρόταση και να αποφεύγεται η ισοβαθμία. Πρέπει να επιλεγεί ο κατάλληλος συνδυασμός τιμών και αριθμού κριτηρίων, που επιδέχονται πολλαπλή τιμή, ώστε με το πέρας της αξιολόγησης να προκύπτει επαρκής βαθμολογική διαφοροποίηση των προτάσεων στην τελική κατάταξη (αποφυγή μεγάλου αριθμού ισοβαθμιών). Στην περίπτωση αυτή συστήνεται να υπάρχει στάθμιση των αποτελεσμάτων μεταξύ των ομάδων κριτηρίων, με την ομάδα «Σκοπιμότητα» να έχει τον μεγαλύτερο συντελεστή στάθμισης (τουλάχιστον 50%).

Η διαδικασία αξιολόγησης εφαρμόζεται διαδοχικά για τις επιμέρους κατηγορίες κριτηρίων με τη σειρά που κρίνει η ΔΑ. Σε περίπτωση που πρόταση αποκλείεται σύμφωνα με το αποτέλεσμα αξιολόγησης μιας κατηγορίας κριτηρίων, η ΔΑ διακόπτει την αξιολόγηση. Ωστόσο, μπορεί να προβεί στην αξιολόγηση και άλλων κατηγοριών κριτηρίων ώστε η αιτιολογημένη απόρριψη της πρότασης να περιλαμβάνει κρίση σε μεγαλύτερο εύρος της πρότασης. Μια τέτοια επιλογή μπορεί κατά περίπτωση να είναι χρήσιμη προκειμένου να υποδειχθούν στον δυνητικό τελικό δικαιούχο και άλλες ελλείψεις και αδυναμίες της πρότασής του για το ενδεχόμενο μελλοντικής επανυποβολής της.

Το αποτέλεσμα της αξιολόγησης καθώς και η τεκμηρίωση κάθε κριτηρίου καταγράφεται συμπληρώνοντας το Φύλλο Αξιολόγησης της Πράξης.